
Сом мелуани 100
Адыгей. Федеральнэ льготэ зиIэхэм хущхъуэхэр къахуэщэхуным республикэм и бюджетым къыхэкIыу сом мелуани 100 мы гъэм хухихынущ.
2013 гъэм льготэ зиIэхэр хущхъуэхэкI лъапIэхэмкIэ къызэгъэпэщыным гугъуехьхэр кърикIуауэ щытащ. Абы къыхэкIыу а Iуэхугъуэм мы гъэм сом мелуанищэ хухахащ. Апхуэдэ льготэ зиIэу республикэм цIыху мин 45-рэ щопсэури, абыхэм ящыщу мин 37-м ар ахъшэу къаIэрыхьэмэ нэхъ къащтащ.
Адыгейм узыншагъэр хъумэнымкIэ и министр Мерэтыкъуэ Рустем зэрыжиIамкIэ, иужьрей илъэситIым республикэм щызыхащIащ фошыгъу уз зиIэхэр хущхъуэкIэ къызэрызэрагъэпэщын мылъкур зэрахуримыкъур. Абы къыхэкIыу ахъшэм 2012 гъэм сом мелуан 15, илъэс кIуам сом мелуан 30 щIагъуащ. Мы гъэм бюджетым къыхэкI сом мелуани 100-м щыщу мелуан 42-р а узыфэр зыпкърытхэр хущхъуэхэмкIэ къызэгъэпэщыным текIуэдэнущ икIи гугъуехьхэр къызэранэкIыфынущ.
Мэзкуу щызэхуозэ
Абхъаз. Щэбэт кIуам республикэм и президент Анкваб Александррэ Мэзкуу и Iэтащхьэм къалэ ухуэныгъэ политикэмрэ ухуэныгъэ IуэхухэмкIэ и къуэдзэ Хуснуллин Маратрэ лэжьыгъэ IуэхукIэ зэIущIащ.
ЗэIущIэм хэтащ УФ-м и лIыкIуэу Абхъазым щыIэ Григорьев Семён. Анкваб Александр Мэзкуу и Iэтащхьэм и къуэдзэр Абхъазым и социально-экономикэ щытыкIэм щыгъуазэ ищIащ. 1992 — 1993 гъэхэм Куржым кърищIылIа зауэм доллар мелард 16-м нэблагъэ хэщIыныгъэ къазэрыритари къигъэлъэгъуащ. Зауэ нэужьым япэу республикэм закъыщIэзыгъэкъуахэм Мэзкуу зэращыщыр абы къыхигъэщащ.
ЗэIущIэ нэужьым Анкваб Александррэ Хуснуллин Маратрэ Мэзкуу и щэнхабзэ Iуэху центрым щыIащ.
УЭРДОКЪУЭ Женя.
